Ösztöndíjprogram indul 560 diák számára a közép- és felsőfokú agrárképzésben – videóval - Debrecen hírei, debreceni hírek | Debrecen és Hajdú-Bihar megye hírei - Dehir.hu
2019. 05. 21. 23:15:47
Ösztöndíjprogram indul 560 diák számára a közép- és felsőfokú agrárképzésben – videóval
Szerző: MCDB | info@mcdb.hu Közzétéve: 2019.01.15. 13:07	| Frissítve: 2019.01.15. 14:27
Ösztöndíjrendszer és pályaorientációs program a Balásházyban, szorosabb kapcsolat a hajdú-bihari településekkel a megye mezőgazdaságáért. Ezek a legfontosabb elemei annak az együttműködésnek, amelyről kedden kötött megállapodást a Debreceni Egyetem Balásházy János Gyakorló Középiskolája és a megyei önkormányzat.
Az élet kulcsa a DNS. Erről is sok mindent megtanulnak a középiskolai évek alatt a diákok az egyetem Balásházy-középiskolájában. Itt csaknem 500 fiatal tanul jelenleg, és technikusi vagy agráregyetemi képzésen is továbbtanulhatnak. Közülük kerülnek majd ki a jövő gazdálkodói – a hajdú-bihariak is. Éppen ezért kezdeményezett együttműködést a Balásházy a megyei önkormányzattal.
- Az a célunk, hogy minden Hajdú-Bihar megyében tanuló és mezőgazdaság iránt elkötelezett, aziránt érdeklődő tanuló olyan szakképzésben részesüljön, amely után az életben is boldogulni tud - mondta Filep Miklós igazgató.
A megállapodás aláírása kapcsán Pajna Zoltán, a megyei közgyűlés elnöke bejelentette: hamarosan ösztöndíjprogramot indítanak 560 diák számára a közép- és felsőfokú agrárképzésben.
Emellett a megyei önkormányzat segít a Balásházy középiskolának, hogy az intézmény szoros kapcsolatot építsen ki a hajdú-bihari településekkel. A közös cél a gazdatársadalom utánpótlása és az agrárium fejlesztése a megyében, ami Hajdú-Bihar gazdaságának meghatározó eleme.
- Nagyon sok mezőgazdasággal foglalkozó vállalkozás van, több mint 44 ezer, közel 70-80 ezer ember dolgozik közvetlenül a mezőgazdaságban, ezért nagyon fontos a mezőgazdasági szakképzésben résztvevők, illetve abban tanulóknak az oktatása - emelte ki Pajna Zoltán.
Indulásként 25 település vesz részt az ösztöndíj programban, de a megyei önkormányzat később szeretné bevonni a többi hajdú-bihari települést is a megye mezőgazdasági fejlődését segítő együttműködésbe.
Címkék: Megállapodás, Balásházy János Gyakorló Középiskola, ösztöndíjprogram, Balásházy, Balásházy-középiskola, agráregyetem